FI Euroopan unionin virallinen lehti CE 84/547

(2004/C 84 E/0624)

KIRJALLINEN KYSYMYS P-0199/04

esittäjä(t): Giacomo Santini (PPE-DE) komissiolle

(22. tammikuuta 2004)

Aihe: Etninen väestönlaskenta

Euroopan komissio on pannut alulle rikkomismenettelyn Italian valtiota kohtaan, koska Bolzanon autonomisessa maakunnassa on suoritettu etninen väestönlaskenta, jota pidetään Euroopan yhteisön perustamissopimuksen vastaisena. Perusteena rikkomismenettelylle on muun muassa se, että kansalaisten yksityisyyttä on rikottu vakavalla tavalla, koska heidän on ollut pakko kertoa nimensä ja mihin etniseen ryhmään he kuuluvat ja muitakin heidän kulttuuriseen ja poliittiseen taustaansa kuuluvia asioita. Samaten on rikottu myös Euroopan unionin perusoikeuskirjan syrjintäkieltoa ja tasa-arvoa, jotka koskevat kansalaisia riippumatta siitä, mihin etniseen, kulttuuri-, uskonto- tai kieliryhmään he kuuluvat. Koko Euroopan unionin yhdentymis- ja yhteenkuuluvuusprosessi perustuu vastavuoroisen keskustelun periaatteeseen ja erimielisyyksien ratkaisemiseen. Italian valtiota kohtaan aloitettiin siis rikkomismenettely 10. joulukuuta 2003, ja kuuleminen on 15. tammikuuta 2004.

Voisiko komissio edellä olevan perusteella kertoa:

1. Millä perustamissopimuksen säännösten rikkomisilla se perustelee yhteisön rikkomismenettelyn alullepanon?

2. Miksi menettely keskeytettiin kolmeksi kuukaudeksi, kuka sitä halusi ja mistä syistä?

3. Onko totta, että Itävalta painosti komissiota poliittisin ja diplomatian keinoin keskeytyksen aikaansaamiseksi?

4. Mitä mieltä se on historiallisiin tosiseikkoihin perustumattomasta väitteestä, jonka mukaan Itävalta olisi ikään kuin suojelijan roolissa Alto Adigen/Etelä-Tirolin (joka sijaitsee Italian alueella) suhteen jo vanhentuneen Pariisin sopimuksen nojalla?

5. Onko nähtävissä, että päätös menettelyn keskeyttämisestä kumotaan ja että asiassa edetään kaikille samojen määräaikojen ja säännösten puitteissa?

Frits Bolkesteinin komission puolesta antama vastaus

(16. maaliskuuta 2004)

Komissio tutkii kielelliseen väestönlaskentaan Bolzanon maakunnassa liittyvää lainsäädäntöä yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24 päivänä lokakuuta 1995 annetun Euroopan parlamentin ja neuvoston direktiivin 95/46/EY (1), erityisesti sen 6 artiklan 1 kohdan c alakohdan ja 8 artiklan, pohjalta. Direktiivin 6 artiklan 1 kohdan c alakohdan mukaan ”jäsenvaltioiden on säädettävä siitä, että henkilötiedot ovat asianmukaisia, olennaisia eivätkä liian laajoja siihen tarkoitukseen, mihin ne on kerätty ja missä niitä myöhemmin käsitellään”. Direktiivin 8 artiklassa säädetään sellaisen arkaluontoisen tiedon vahvistetusta suojasta, joka koskee esimerkiksi etnistä alkuperää. Direktiivillä pyritään varmistamaan sisämarkkinoiden toiminta EY:n perustamissopimuksen, erityisesti sen 49 artiklan, mukaisesti edellyttämällä, että henkilötietoja voidaan vapaasti siirtää jäsenvaltioiden sisällä ja että samanaikaisesti turvataan perusoikeus yksityisyyteen. On kuitenkin huomattava, että komissio ei ole vielä tehnyt päätöstä rikkomismenettelystä, joka koskee kielellisen väestönlaskennan sääntöjen yhteensopivuutta edellä mainittujen säännösten kanssa.

Asia käsitellään niiden komission normaalien menettelysääntöjen mukaisesti, joita nykyisin sovelletaan valitusten käsittelyyn. Kun valituksia ja todettuja rikkomisia käsitellään, komission ja asianomaisten jäsenvaltioiden välillä edellytetään vilpitöntä yhteistyötä ja molemminpuolista luottamusta. Tällöin molemmat osapuolet voivat keskustella tarkoituksenmukaisesti ratkaisusta, joka on yhdenmukainen yhteisön säännöstön kanssa. Tämän vuoksi komissio on toimivaltaisten viranomaisten, tässä tapauksessa Italian viranomaisten, kanssa ottanut esiin eri kysymyksiä, joissa voi olla kyse edellä mainittujen säännöksien rikkomisesta. Yhteydenpito jatkuu edelleen.

Komissiolla ei ole mitään lausuttavaa Pariisin sopimuksesta, jonka määräyksiä ei tutkita tässä asiassa.

(1) EYVL L 281, 23.11.1995.